Δεσποινίς ετών 39

Το Δεσποινίς ετών 39 είναι δραματική κομεντί του 1954, σε σκηνοθεσία του Αλέκου Σακελλάριου και σενάριο του ίδιου και του Χρήστου Γιαννακόπουλου, με βάση το ομότιτλο θεατρικό έργο του συγγραφικού διδύμου. Πρωταγωνιστούν οι Βασίλης Λογοθετίδης, Σμάρω Στεφανίδου, Ίλυα Λιβυκού κ.ά.

 Πρόκειται για το κλασικό θέμα του αδελφού που δεν μπορεί να παντρευτεί αν πρώτα δεν αποκαταστήσει την αδελφή του. Σε αυτήν την περίπτωση, ο εύπορος Τηλέμαχος Καραντάρης (Βασίλης Λογοθετίδης), ερωτευμένος με την κατά πολύ νεότερή του Φωφώ (Ίλυα Λιβυκού) αποφασίζει να επιστρατεύσει ως έσχατο μέσο τις αγγελίες γάμου στις εφημερίδες. Δημοσιεύει, λοιπόν, μια αγγελία με τη βοήθεια του φίλου του, Σταμάτη (Θανάσης Τζενεράλης). Για να κρύψει την πραγματική ηλικία της αδελφής του, Χρυσάνθης (Σμάρω Στεφανίδου), την παρουσιάζει ως δεσποινίδα 39 ετών (απ’ όπου και ο τίτλος). Στην αγγελία απαντούν δύο ενδιαφερόμενοι, ο Κρίτων Στεφανής (Βαγγέλης Πρωτοπαππάς), συνταξιούχος, και ο Ρόκας (Στέφανος Στρατηγός), ένας νεότερος επιχειρηματίας εγκατεστημένος στην Αργεντινή. Ωστόσο, μετά από μια σειρά παρεξηγήσεων, ο Στεφανής εκδηλώνει ενδιαφέρον για την ξαδέλφη του Τηλέμαχου που ονομάζεται και αυτή Χρυσάνθη (Ντίνα Σταθάτου), ενώ ο Ρόκας ενδιαφέρεται για τη Φωφώ. Και οι δύο γυναίκες αποδέχονται τις προτάσεις των υποψηφίων γαμπρών, ενώ ο Τηλέμαχος απομένει μόνος με την αδελφή του. Η ταινία τελειώνει με τα δύο αδέλφια να κάθονται αγκαλιασμένα στο άδειο τους πατρικό σπίτι. Βασίλης Λογοθετίδης ... Τηλέμαχος Καραντάρης Σμάρω Στεφανίδου ... Χρυσάνθη Καραντάρη, αδελφή Τηλέμαχου Ίλυα Λιβυκού ... Φωφώ Βαγγέλης Πρωτοπαππάς ... Κρίτων Στεφανής Στέφανος Στρατηγός ... Ρόκας Θανάσης Τζενεράλης ... Σταμάτης Ντίνα Σταθάτου ... Χρυσάνθη Καραντάρη, ξαδέλφηΤηλέμαχου Μιχάλης Παπαδάκης ... εφοριακός Άννα Ρούσσου ... γειτόνισσα Η ταινία αυτή, όπως και το Σάντα Τσικίτα και Ο ζηλιαρόγατος με τους ίδιους πρωταγωνιστές γυρίστηκαν στην Αίγυπτο, στο στούντιο Ναχάς (Nahas) του Καΐρου. Έκανε πρεμιέρα στις αίθουσες στις 13 Δεκεμβρίου 1954 κόβοντας 34.005 εισιτήρια και κατατάχθηκε στην 6η θέση ανάμεσα στις 14 ταινίες της ίδιας σεζόν. Κυκλοφόρησε και με τη μορφή ντιβιντί στις 5 Ιουνίου 2007. Το Δεσποινίς ετών 39 ξαναγυρίστηκε το 1968 από τον ίδιο σκηνοθέτη με πρωταγωνιστή τον Λάμπρο Κωνσταντάρα και τίτλο Ο Ρωμιός έχει φιλότιμο. Επειδή η πρώτη ταινία είχε αρνητική υποδοχή από το κοινό λόγω της έλλειψης χάπι εντ, στη δεύτερη μεταφορά της στον κινηματογράφο το τέλος αλλάζει και γίνεται χαρούμενο. Ο Αλέκος Σακελλάριος, όπως εξάλλου το συνήθιζε, κάνει μια σύντομη εμφάνιση στην ταινία στο ρόλο ενός πλανόδιου μανάβη. Την εποχή που γυρίστηκε η ταινία, η Σμάρω Στεφανίδου ήταν 40 ετών και ο Βασίλης Λογοθετίδης 56. Στη σκηνή κατά την οποία ο Τηλέμαχος υπαγορεύει την αγγελία στον Σταμάτη, αναδεικνύεται η απελπισία του αδελφού να αποκαταστήσει την αδελφή του με οποιοδήποτε μέσο με την εξής ατάκα: Προτιμώνται οι συνταξιούχοι, δημόσιοι υπάλληλοι, ιδιωτικοί υπάλληλοι, εργάται, εισοδηματίαι, κτηματίαι και πάσης φύσεως εργαζόμενοι και μη. Τηλέμαχος: Κι έπειτα, τι θα πει ο κόσμος; Παντρεύτηκε ο γερο-μπαμπαλής το τρυφερούδι και άφησε την αδελφή του σαν την καλαμιά στον κάμπο; Δεσποινίς ετών 39 Αρχειοθετήθηκε 2016-01-18 στο Wayback Machine. στο Cine.gr Δεσποινίς ετών 39 στην Ταινιοθήκη της Ελλάδος Δεσποινίς ετών 39 στην IMDb Ηχητικό απόσπασμα από την ταινία